钦定古今图书集成/明伦汇编/闺媛典/第302卷 > 皇清三十五 > 刘淳宇妻冯氏
## 钦定古今图书集成/明伦汇编/闺媛典/第302卷 > 皇清三十五 > 刘淳宇妻冯氏

按《太宁县志》：冯氏，茂才刘淳宇妻。宇抱奇病，僦别室调摄，冯氏从。方妊，夜梦县官诣其家，而冯以是夕生子，名似柳。宇疾革，与冯诀曰：“若年仅二十馀，不应留汝。但八月孤儿，后当有成，若弃之，吾不瞑目矣。” 冯啮血誓靡他。宇没，家贫甚，祖翁及祖姑无养，冯佣针刺，学纺绩以供菽水。送其终，办棺衾，惟力是视。似柳成童，遣就学，严课之。聘王氏，夭没，又聘马氏。似柳性颖慧，善承母训，苦诵读，膺辟举，为江西上高令。氏垂涕语似柳曰：“汝父以梦望儿，今验矣。愿勉作良吏，慰汝父于地下。” 似柳哭失声。氏性严重，不苟言笑，苦守四十年，不以贫故下气于人。及得禄养，亦不稍侈自奉。康熙五年，年六十一终。